Мира Лохвицка
Съперница

Превод от руски: Георги Мицков, —

chitanka.info

Аз вярвам, тя е тъй чудесна,

но и с небесни светлини

не би могла с прищявка лесна

венеца ми да затъмни.

Многоколонен и обширен,

сияе моят светъл храм,

тамян упоен и безспирен

благоухае вечно там.

Там съм царица! Аз владея

покорни рими със любов,

стиха ми — бич! — виси над нея,

и безпощаден, и суров

Дактилът, пеещ с плясък строен,

го сменя ямба е огнен зной,

до анапеста неспокоен

хорей изпращам — светъл рой.

И звучно строфите преливат,

препускат с чудна лекота,

венци за милия ми свиват

от най-уханните цветя.

Коя обича той от двете?

Дано умът ти обясни:

олтарите на боговете

не са за всякакви жени.

О, нека те зоват прекрасна,

но твойта земна красота

ще чезне бледа и безгласна

пред лирата и песента.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.